Tien beseer in ongeluk‘n Foto van die toneel. Foto: Verskaf Tien mense is beseer toe twee minibustaxi’s Donderdagmiddag wes van Johannesburg gebots het. Russel Meiring, woordvoerder van ER24, het gesê die ongeluk het op die R28 tussen Westonaria en Poortjie plaasgevind. “By paramedici se aankoms op die toneel is albei taxi’s in die linkerkantse baan aangetref. Die insittendes kon self uit die voertuie klim en het op die toneel rondgestaan,” het Meiring gesê. Paramedici het die mense ondersoek en tien pasiënte vir geringe en matige beserings behandel. “Gelukkig het niemand ernstige of noodlottige beserings opgedoen nie.” Die pasiënte is na verskeie hospitale in die omgewing geneem vir verdere behandeling. Die presiese oorsaak van die ongeluk is onbekend en word deur owerhede ondersoek.